정조 5년
辛丑閏五月初八日寅時。上詣先農壇。觀刈擧動入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨李晉圭。同副承旨鄭志儉。假注書趙興鎭趙衍德。編修官張顯慶。記事官文采五。以次隨駕。上具翼善冠袞龍袍。乘輿出仁和門。命書傳敎曰。侍衛軍兵雨具。上出仁政門樂作。通禮跪請降輿乘輦。上降輿乘輦。命書傳敎曰。行副司直金熤。爲藥房分提調。都提調隨駕。大駕出敦化門洞口。下敎曰。駕前連爲亘塞。禁軍馬兵。預爲先驅。宣傳官承命出標信。分付。上曰。禮房承旨入侍。有防承命進前。上曰。馳詣東關王廟。摘奸以來。有防承命退出。時偉曰。宣傳官還納標信之時。不爲呼望。事甚駭然矣。上曰。記過。上曰。駕前禁軍馬兵。預爲先驅事。屢下飭敎。而宣傳官不能董飭擧行。事極駭然。只汰。承傳事。分付。又下敎曰。禁軍別將記過。駕詣宗廟前路。通禮跪請降輦。上降輦步過前路。通禮跪請乘輦。上乘輦出興仁門。大張鼓吹。駕詣遞馬所。通禮跪請降輦。上降輦。通禮仍跪請乘輦。上乘輦至安巖橋。上曰。數百民人。脫冠伏地。有駭所見。渠輩果有何許冤枉。而如是羅伏乎。其委折卽爲知入。賤臣承命出回奏曰。江上居民。以麯子廛事。有是來訴云矣。上曰。漢城府郞廳。卽爲發牌。其民人姓名。一一載錄以奏。賤臣承命分付。駕詣觀刈臺洞口。上命召兵曹正郞李蘷曰。衛外雜人。另加禁飭。布帳外觀光人。勿爲禁斷。蘷承命而退。上直詣大次。通禮跪請降輦。上降輦入大次。樂止。上仍詣先農壇奉審訖。還御大次。承史侍衛。以次侍立。上曰。江民之猥以麯廛事。脫冠伏橋。前所未有之擧。此亦紀綱所在。事極駭痛矣。有防曰。江民之如是猥褻。古亦未有之事。臣等實不勝驚駭。而今此漢城右尹。曾以此事。見辱於江民云矣。上曰。右尹詳言其顚末。鄭昌聖進前奏曰。此民皆是江上無賴之類。而果以麯子廛事。來訴臣府。故臣以不當訟之事。嚴責以退矣。厥民或稱擊錚。或呈備局云。故首唱一人。果爲定配矣。上曰。如此民習。不可泛治。俾卽無一遺漏。探問姓名。詳錄以啓。志儉曰。擧動時導駕。乃是禁雜人淸輦路之意。而俄者江民累百。脫冠伏地於淸蹕咫尺之間。揋越慢褻。萬萬驚駭。導駕堂上。若能檢飭。豈有此前所未有之擧乎。當該堂上。從重推考。至於部官。事在當該字內。而初未能禁斷於導駕之際。又不卽待令於下敎之後。其爲事體。尤極駭然。所當重勘。而本院請推之外。無他可施之罰。何以爲之乎。上曰。依爲之。部官拿處。可也。出擧條上入內次。諸臣口傳問安。少頃。上具遠游冠絳紗袍以出。通禮跪請乘輿。上乘輿。繖扇侍衛如常儀。軒架樂作豐年之章。通禮前導。至觀刈臺南階下。仍跪請降輿。上降輿。軒架樂止。登歌樂作崇壇之章。禮儀使禮曹判書鄭民始。跪請執圭。傳敎官都承旨嚴璹跪進圭。上執圭。禮儀使導上。陞自南階詣臺上。上卽座南向。繖扇侍衛如常儀。樂止。左右通禮典儀贊儀引儀。位於東階下。又贊儀引儀。位於西階下相向。北上。耕籍使位於東階下引儀之南少東西向。奉常寺正位於耕籍使之南少退。籍田令位於奉常寺正之南少退。督視官位二於籍田令之南少退。俱西向。庶人四十靑衣靑巾位在其南少東十步外。耆民四十靑衣靑巾位又在其南。亦皆西向。觀察使邑令。位於庶人位之東。異位重行西向。宗親文武百官。東西序立。位於諸執事之後稍南。文東武西每等異位重行相向立。典儀通禮唱鞠躬四拜興平身。贊儀洪昌源傳唱。耕籍使奉常寺正籍田令督視官朝服觀察使邑令及宗親文武百官四品以上朝服。五品以下黑團領皆鞠躬。軒架樂作宗公之章。四拜興平身。樂止。引儀任藗任希澤。分引耕籍使奉常寺正籍田令督視官觀察使邑令及宗親文武百官。各就位訖。上曰。今此百官行禮之際。輦輿抛置臺下。不爲看檢。且令屢召。亦不現影。事甚駭然。仍命書榻敎曰。司僕正內乘。事過後拿處。時偉曰。臺下東班班次。旣甚錯雜。下隷亦多隨入。押班之不能檢飭。難免其責。當該監察。從重推考。何如。上曰。依爲之。出擧條上曰。耆民扶杖事。昨有下敎。而今不扶杖。是何故也。志儉曰。渠輩有所惶恐。未敢扶杖而然矣。上命各賜杖。以次序立。上命大臣閣臣九卿三司諸執事。以次陞階。領議政徐命善。左參贊尹東暹。右參贊權噵。奎章閣提學金鍾秀。吏曹判書洪樂性。戶曹判書鄭尙淳。漢城判尹金魯鎭。直提學沈念祖。直閣徐鼎修。大司諫任希曾。掌令金晩耇。持平李羽晉。獻納宋樂。正言宋銓。校理朴天行。修撰鄭淵淳。副修撰權以綱。從東階陞。奉朝賀金致仁。領府事金尙喆。領敦寧李溵。判府事鄭存謙鄭弘淳。奎章閣原任提學李徽之李福源徐命膺蔡濟恭。原任直提學鄭民始。兵曹判書李衍祥。刑曹判書李性源。工曹判書李命植。原任直閣鄭志儉金宇鎭。原任待敎徐龍輔鄭東浚。奉常寺正趙思忠。籍田令石宗克。督視官孫碩周文躍淵。觀察使李鎭衡。邑令金㶊柱。從西階陞。以次進伏訖。致仁曰。半日勞動。聖體。若何。上曰。別無損節矣。致仁曰。今此觀刈。實是曠世盛典。而亦出於聖孝繼述之志。臣等實不勝欽仰敬歎矣。上曰。奉朝賀相見久矣。而顔色無減於前。是甚嘉歎。尙喆曰。在昔丁卯觀刈時。故奉朝賀金在魯。以六十六歲參班矣。今又奉朝賀。以六十六歲。繼參是班。此實事非偶然者矣。上曰。奉朝賀兩代。俱以六十六歲。進參觀刈之班。果是罕有之事。聞極嘉嘆。事係不偶矣。命善曰。日吉辰良。縟儀順成。臣等之欣慰。有不可勝言矣。上曰。雨意不作。是可幸矣。上曰。此麥田。果是親耕籍田乎。民始曰。然矣。上曰。田是幾斗落乎。宇鎭曰。聞是三石落矣。上命大臣以下降就位。諸臣以次退出。日時至。禮儀使跪請觀刈。籍田令陞自東階進前。跪請刈麥。降復位。督視官二人。帥庶人各執器械。分東西入就田。軒架樂作中田之章。督視官分田畔東西相向立。庶人以次耦刈麥。上命宣傳官曰。觀光人。勿爲排逐。使之陣外觀光事。分付。各該陣將宣傳官。出標信。分付。上命金宇鎭。往卽田畝。以觀其刈麥多少。宇鎭承命出回奏曰。刈將過半矣。上曰。刈麥後。當種何穀乎。時偉曰。種其黍稷豆太矣。刈畢。樂止。奉常寺正。以竹箱盛刈麥。進臺下跪授。耕籍使鄭尙淳跪受。陞自南階詣臺上。禮儀使跪請降座。登歌樂作崇壇之章。上降座就臺中板位南向立。禮儀使跪請跪。贊儀唱跪。上跪。在位者皆跪。贊儀亦唱樂止。耕籍使跪授。傳敎官璹跪受。跪進于御座前。登歌樂作菀其之章。上奉覽訖。禮儀使跪請授之太常。以備進獻。傳敎官還奉授耕籍使。樂止。耕籍使受之。降階以授奉常寺正。禮儀使跪請興。贊儀唱興。上興。在位者皆興。贊儀亦唱。禮儀使跪請陞座。登歌樂作崇壇之章。上陞座。樂止。籍田令陞自東階。進前跪啓刈畢降復位。耕籍使陞自東階。進座前稍東西向立。耆民進臺下近南。北向四拜無唱訖。都承旨璹。進前承敎。退至南階上。宣敎于通禮訖。還侍位。左通禮任濟遠。承敎宣敎曰。敬勞耆民。耆民四拜無唱訖。耕籍使還復位。禮儀使跪啓禮畢。贊儀亦唱。上降座。登歌樂作崇壇之章。禮儀使導上。降自南階至臺下。樂止。禮儀使跪請釋圭。上釋圭。傳敎官跪受圭。通禮跪請乘輿。上乘輿。軒架樂作禮儀之章。通禮前導至大次前。樂止。通禮跪請降輿。上降輿入大次。引儀分引耕籍使奉常寺正籍田令督視官觀察使邑令及宗親文武百官出。耆民庶人。亦以次出。政院奎章閣玉堂藥房口傳問安訖。以退少頃。通禮跪啓外辦。上具遠游冠絳紗袍以出。通禮跪請乘輿。上乘輿。繖扇侍衛如常儀。軒架樂作豐年之章。通禮導至觀刈臺南階下。通禮跪請降輿。上降輿。軒架樂止。登歌樂作崇臺之章。通禮跪請執圭。傳敎官進圭。上執圭。通禮導上。陞自南階詣臺上。上卽座南向。樂止。引儀引時原任大臣閣臣九卿三司奉常寺正籍田令督視官觀察使邑令。入就拜位。耆民庶人。以次入就拜位。贊儀唱鞠躬四拜興平身。大臣以下鞠躬。軒架樂作宗公之章。四拜興平身。樂止。引儀引時原任文臣閣臣九卿三司奉常寺正籍田令觀察使邑令。職姓名俱見上以次陞就位。耆民庶人。各分東西四拜無唱訖。各就坐。司饔提調。設酒亭於臺上。近南北向設坫加爵。內資寺設大臣諸臣酒卓於臺上東西。又設耆民庶人酒卓於階下東西。位旣具。司饔提調。進酒器及饌案。登歌樂作進訖。階上執事。錄事書吏仍進饌器於大臣諸臣訖。階下執事。衛軍亦排饌器於耆民庶人訖。樂止。上命尙淳曰。侍衛亦令賜饌。武藝廳又爲給饌。可也。尙淳曰。已有磨鍊者矣。司饔提調酌酒第一爵跪進。登歌樂作亦旣之章。至三爵。皆用此章上擧爵。內資寺官酌酒。以授階上階下執事。各行爵於文臣諸臣及耆民庶人。皆受爵訖。樂止。至三爵。如上儀饗畢。提調進撤案。執事亦撤大臣諸臣床及耆民庶人饌器訖。樂止。引儀引大臣閣臣九卿三司奉常寺正籍田令督視官觀察使邑令鞫躬。軒架樂作宗公之章。四拜興平身。樂止。耆民庶人四拜無唱訖。通禮陞自東階。進前跪啓禮畢。上命宇鎭書傳敎曰。帝王之躬耕籍田。所以上供粢盛。而爲萬民先也。重農厚本之意。槪亦寓於其間。第其耕而不獲。于禮有缺。肆我先王。義起而創爲觀刈焉。于夏于秋。前後凡三臨。而奧在己丑。寶齡已躋七耋。猶未之倦。猗歟盛哉。豈非予小子繼述之一事也歟。時維仲夏之殷。籍田麥告熟。迺以本月初八日。遣大臣先祀于先農。星言夙駕。仍擧觀刈之儀。百畝黃穎。可驗登稔。爰庤錢鏄。取彼來牟。乃登農夫。勞以社酒。樂具入奏。同人于野。噫。踐位行禮。予作何懷。予因是而有播告者。予寡人御極以來。一念民天。不敢遑息。上辛祈穀。元朝勸農。予惟曰繼述。而是日觀刈。予亦惟曰。繼述。顧否德不足以克享天心。天眷吾民。貽我數歲之豐。予不敢知今年八路之麥。亦如此麥之瀼瀼穟穟否歟。大凡人情。豐享則弛。或者但見汙邪之多稌。不思嗣歲之蓋藏。身惰手游。不暋作勞。有田而莫之墾。有莠而莫之耘。則天雖欲錫以大有。土自闢而禾自長乎。民之貿矣。日用不知。興起勸課。在於長吏。之長吏。卽古之農師田畯也。農師之巡稼。田畯之觀饁。可見考勤警惰之意。毋謂民人之自趨生業。而不加興起。亦毋謂蓄儲之薄有餘贏。而少忽勸課。使之躬行畎畝。殫誠董飭。且今喜雨周洽。慰滿三農。時哉時哉。可失可奪。董之或勤或慢。予其有賞有罰。噫。銍艾才畢。心腹誕敷。咨。爾方伯居留之臣。體予躬率之至意。布告字牧之官。懋修警勸之政。俾有繼此屢豐之慶也事。自政院下諭于八道道臣兩都留守。仍命讀訖。上曰。都承旨仍爲入直藥院。看飭善書。卽令今日內。行會各道。又命奉常提調入侍。提調徐有隣。承命進前。上曰。打麥果至幾包乎。有隣曰。爲十三石五斗。而除種子只爲十石五斗矣。上曰。耆庶民。自本寺或有劃給賞典之事乎。有隣曰。本寺元無是例矣。璹曰。俄者城內下輦時。諸承史欲爲入侍。而見阻於槍釰將。不得進入。出標信然後。始爲入侍。揆以事面。似涉如何矣。上曰。承史則雖無標信。似當出入矣。兵曹節目。果以何等樣磨鍊乎。有防曰。節目所載。姑未知何如。而承史出入。似必無標信矣。上謂衍祥曰。卿其參考本曹節目。詳細以奏。可也。衍祥承命而退。上曰。東西班侍衛。卽爲整齊。左右侍衛。先爲降臺。時偉曰。大駕未動。贊儀預唱降臺。事甚疎率。推考。何如。上曰。依爲之。出擧條上具翼善冠袞龍袍降座。登歌樂作崇壇之章。通禮導上。降自南階至臺下。樂止。通禮跪請釋圭。上釋圭。傳敎官跪受圭。通禮跪請乘輦。上乘輦。繖扇侍衛如常儀。軒架樂作禮儀之草。通禮跪請進發。仍張鼓吹。駕出洞外時。雨大霔。命侍衛軍兵雨具。駕詣遞馬所。通禮跪請降輦。上降輦。通禮仍請乘輦。上乘輦入興仁門。詣宗廟前路幕次。通禮跪請降輦。上降輦。步過前路。通禮跪請乘輦。上乘輦下敎曰。都承旨馳詣宗廟。奉審以來。而勿入殿內。其於殿外雨漏處。詳審以來事。分付。賤臣承命出傳。駕詣敦化門街上。命書駕前下敎曰。今日記過人。一竝安徐。上曰。各軍門將校軍兵。勞問後解嚴。駕前後禁軍。亦一體解嚴。宣傳官承命。出標信解嚴後還納。駕由敦化門至仁政門。通禮跪請降輦乘輿。上降輦乘輿。由仁和門入大內。諸臣口傳問安訖。以次退出。